# L'informe Auschwitz

L'informe Auschwitz (títol original: Správa; títol internacional en anglès: The Auschwitz Report) és una pel·lícula dramàtica eslovaca de 2021 dirigida per Peter Bebjak. Ha estat doblada i subtitulada al català.
El 6 de novembre de 2020 l'Acadèmia Eslovaca de Cinema i Televisió (SFTA) la va seleccionar com a candidata eslovaca a la millor pel·lícula de parla no anglesa als Premis Oscar de 2020, però no va ser nominada. El compositor alemany Mario Schneider va compondre la banda sonora de la pel·lícula i la cantant eslovaca Sima Martausová va cantar la cançó principal «Červené polia» ("Camps vermells"), la qual va ser publicada en videoclip l'11 de novembre de 2020. La pel·lícula estava programada per estrenar-se a Eslovàquia el 28 de gener de 2021, l'endemà del Dia Internacional de Commemoració en Memòria de les Víctimes de l'Holocaust, però per causa de la pandèmia de COVID-19 es va haver d'ajornar. Això no obstant, es va publicar un tràiler de la pel·lícula el dia de l'estrena prevista. Així i tot, el 27 de gener de 2021, l'Organització Internacional de Drets Humans Jueus va realitzar una preestrena a la ciutat estatunidenca de Los Angeles.

## Argument

El 7 d'abril de 1944, els presos Alfréd Wetzler i el jove Rudolf Vrba van aconseguir escapar del camp de concentració d'Auschwitz. Tanmateix, l'objectiu de la fugida no era salvar la pròpia vida, sinó evitar la mort de milers de persones. Després d'un viatge infernal, arriben a Eslovàquia, on redacten un document sobre el funcionament del camp i poden informar del genocidi que s'està cometent. Mitjançant camins secrets l'informe arriba a Winston Churchill i Franklin D. Roosevelt per tal d'intervenir en el desenvolupament de la Segona Guerra Mundial. La història, plena de tensió i emocions, s'adreça a l'espectador amb un emocionant drama de la fugida, l'absurd del desenvolupament de la història, però també amb la força interior d'uns homes que s'oposaven a la perversitat del sistema.

## Repartiment

Els principals intèrprets del repartiment són:
* Noel Czuczor com a Freddy
* Peter Ondrejička com a Valér
* John Hannah com a Warren
* Wojciech Mecwaldowski com a Kozlowski
* Jacek Beler com a Heršek
* Jan Nedbal com a Pavel
* Christoph Bach com a Schwarzhuber
* Florian Panzner com a Lausmann
* Michal Režný com a Marcel
* Kamil Nożyński com a Juzek
* Aleksander Mincer com a Kaczmarek
* Ksawery Szlenkier com a Adamek

## Referències

* ↑ «Cinema de La 2 - L'informe Auschwitz». RTVE Catalunya, 30-01-2023. [Consulta: 30 gener 2023].
* ↑ «Správa - The Auschwitz Report» (en anglès i eslovac). AIC.sk. [Consulta: 17 desembre 2020].
* ↑ «The Auschwitz Report». Goita què fan, ara!. [Consulta: 29 setembre 2022].
* ↑ The Auschwitz Report (Správa) a la Base de dades de cinema en català
* ↑ «Slovensko pošle do boja o Oscara film Správa» (en eslovac). Omediach.com, 06-11-2020. [Consulta: 6 novembre 2020].
* ↑ «Bebjakova dráma Správa bude bojovať o nomináciu na Oscara» (en eslovac). SME. SME.sk, 06-11-2020. [Consulta: 17 desembre 2020].
* ↑ Alexová, Jana. «Sima Martausová sa prihovára katovi. Pozrite si videoklip titulnej piesne k filmu Správa» (en eslovac). SME. SME.sk, 11-11-2020. [Consulta: 17 desembre 2020].
* ↑ Bariak, Ladislav. «Korona opäť odsunula dôležitú Správu o pekle v Osvienčime. Tvorcovia zverejnili trailer» (en eslovac). Aktuality.sk, 27-01-2021. [Consulta: 28 gener 2021].
* ↑ «Tvorcovia filmu Správa zverejnili trailer» (en eslovac). DenníkN.sk, 28-01-2021. [Consulta: 28 gener 2021].
* ↑ «Premiéra Správy sa pre pandémiu odkladá. Tvorcovia však zverejnili oficiálny trailer» (en eslovac). Strategie.hnonline.sk, 27-01-2021. [Consulta: 28 gener 2021].
* ↑ «Slovak Historical Drama The Report to Be Released in USA» (en anglès). FilmNewEurope.com. [Consulta: 6 novembre 2020].
* 1 2 «Viac informácii o Správa» (en eslovac). CinemaCity.sk. [Consulta: 28 gener 2022].

## Vegeu també

* Protocols d'Auschwitz